見人詠韓舍人新律詩因有戲贈
作者：元稹
朝代：唐

paragraphs: 喜聞韓古調，兼愛近詩篇。
玉磬聲聲徹，金鈴箇箇圓。
高疎明月下，細膩早春前。
花態繁於綺，閨情軟似綿。
輕新便妓唱，凝妙入僧禪。
欲得人人伏，能教面面全。
延之苦拘檢，摩詰好因緣。
七字排居敬，千詞敵樂天。
殷勤閑太祝，好去老通川。
莫漫裁章句，須饒紫禁仙。